**นำพล หนองกี่พาหุยุทธ** (ชื่อจริง: **นำพล ศรีจันทึก**; ชื่อเล่น: แขก; เกิด: 19 พฤษภาคม พ.ศ. 2512 ที่ตำบลจันทึก อำเภอหนองกี่ จังหวัดบุรีรัมย์; เสียชีวิต: 19 กันยายน พ.ศ. 2559 ที่โรงพยาบาลนางรอง) เป็นนักมวยไทยชื่อดังในยุคเดียวกับ สามารถ พยัคฆ์อรุณ, เจริญทอง เกียรติบ้านช่อง, เชอรี่ ส.วานิช, เพชรดำ ลูกบ่อไร่, เหนือธรณี ทองราชา, แสงเทียนน้อย ส.รุ่งโรจน์ และเป็นพี่ชายแท้ ๆ ของ นำขบวน หนองกี่พาหุยุทธ อดีตยอดนักมวยไทยอีกราย

นำพลฝึกมวยไทยมาตั้งแต่เด็ก ๆ อายุเพียง 9-10 ขวบ จากการเห็นแววของ อาจารย์ปราโมทย์ หอยมุกข์ เจ้าของค่ายหนองกี่พาหุยุทธ จากการเห็นนำพลวิ่งในโรงเรียนในฐานะนักกีฬาของโรงเรียน นำพลเริ่มมีชื่อเสียงขึ้นมาจากการชกมวยรอบที่จังหวัดสุรินทร์ และนครราชสีมา ก่อนที่จะเข้ามาชกที่กรุงเทพมหานคร ที่เวทีลุมพินี โดยไฟต์แรก พบกับ เชียงรายน้อย ก.ณรงค์ศักดิ์ และเป็นฝ่ายชนะไป

นำพลเป็นนักมวยที่มีอาวุธเด็ดคือ กอดคอตีเข่า และชกเมื่อไหร่ มักจะได้แผลแตกทุกครั้ง โดยได้มีการเย็บมากที่สุดคือ 72 เข็ม จึงได้รับฉายาจากแฟนมวยว่า **"ขุนเข่าหน้าเปื่อย"** และมีสถิติการเย็บเฉพาะชกที่เวทีลุมพินีจนกระทั่งแขนนวม 268 เข็ม นำพลเป็นนักมวยชกสนุก ชกได้สวยงาม ซ้ำยังมีหน้าตาดี จึงเป็นนักมวยแม่เหล็กดึงดูดแฟนมวยจนอาจเรียกได้ว่า เป็นนักมวยยอดนิยมอันดับหนึ่งในสมัยนั้นก็ว่าได้ โดยเคยปะทะกับมวยไทยร่วมสมัยดังมีรายชื่อข้างต้นมาแล้วมากมาย รวมทั้งเคยปะทะกับนักมวยไทยชาวต่างประเทศมาแล้วหลายคนทั้งในและนอกประเทศ เช่น ราม่อน แด็กเกอร์ เป็นต้น และดีกรีเป็นแชมป์ในรุ่นไลท์ฟลายเวท, ฟลายเวท และเฟเธอร์เวท ของเวทีลุมพินี และได้รับค่าตัวสูงสุด 260,000-240,000 บาท และแบ่งค่าตัวกับทางต้นสังกัดอย่างละครึ่ง

ในต้นปี พ.ศ. 2534 นำพลเกิดอุบัติเหตุเมื่อรถยนต์ที่ตัวเองขับเองเกิดพลิกคว่ำ ต้องนำส่งโรงพยาบาลและเย็บตัวไปหลายเข็ม จากเหตุนี้จึงต้องแขวนนวมไปโดยปริยาย

หลังแขวนนวม นำพลมีกิจการเป็นของตัวเอง คือ ร้านหมูกระทะชื่อ "นำพล หมูย่างเกาหลี" ที่ตัวอำเภอเมือง จังหวัดนครราชสีมา โดยเป็นนักมวยคนแรกที่เปิดกิจการในลักษณะนี้ก่อนที่นักมวยอีกหลายคนจะเปิดตามมา ต่อมากิจการร้านหมูกระทะได้ปิดตัวลง และนำพลได้ใช้ชีวิตอยู่อย่างพอเพียง เงียบสงบที่จังหวัดบุรีรัมย์บ้านเกิด จากที่ดินและบ้านที่เก็บเงินซื้อไว้ตั้งแต่สมัยชกมวย และใช้เวลาว่างสอนมวยไทยให้แก่นักมวยรุ่นน้องที่ค่ายหนองกี่พาหุยุทธ

ในเดือนพฤศจิกายน พ.ศ. 2558 มีข่าวปรากฏว่านำพลป่วยเป็นวัณโรคปอด จนสภาพร่างกายซูบผอมไปมาก โดยเป็นมาตั้งแต่ปี พ.ศ. 2556 ต่อมาในเดือนกันยายน พ.ศ. 2559 ก็ปรากฏข่าวเช่นนี้อีก คราวนี้เป็นหนักถึงขนาดที่เจ้าหน้าที่กู้ภัยต้องนำส่งโรงพยาบาลนางรอง อาการป่วยของนำพลทรุดลงจนกระทั่งเสียชีวิตในวันที่ 19 กันยายน พ.ศ. 2559 เวลาประมาณ 05:00 น. สิริอายุได้ 47 ปี

อ้างอิง
-------

1. 1 2 3 4  "*ชีวิตแชมเปี้ยนมวยไทย นำพล หนองกี่พาหุยุทธ*". *ผู้จัดการออนไลน์*. 2012-10-05.[*ลิงก์เสีย*]
2. ↑  "สีกากีฉาวอีก! ?นำขบวน?อดีตนักมวยดัง โร่แจ้งจับ ตร.โคราช - ล็อกแขนซ้อมน่วมคาโรงพัก". คลังข้อมูลเก่าเก็บจากแหล่งเดิมเมื่อ 2009-09-04. สืบค้นเมื่อ 2012-02-26.
3. ↑  "ประวัติจากคลิปวิดีโอไฟต์ที่พบกับ สามารถ พยัคฆ์อรุณ". คลังข้อมูลเก่าเก็บจากแหล่งเดิมเมื่อ 2010-01-03. สืบค้นเมื่อ 2012-02-26.
4. ↑  หน้า 19 ต่อจากหน้า 17 กีฬา, *อดีตนักมวยล้มป่วยหนัก*, **เดลินิวส์**ฉบับที่ 24,142: วันพุธที่ 18 พฤศจิกายน พ.ศ. 2558 ขึ้น 8 ค่ำ เดือน 12 ปีมะแม
5. ↑  "หาม "นำพล หนองกี่พาหุยุทธ" อดีตแชมป์มวยไทยส่งรพ.โรคเก่ากำเริบ ผอมเหลือแต่กระดูก". *ข่าวสด*. 2016-09-17.
6. ↑  "อดีตยอดมวย "นำพล" สิ้นลม". *คมชัดลึก*. 2016-09-19.
7. ↑  "ปิดตำนาน! ไอ้ขุนเข่าหน้าเปื่อย "นำพล"ยอดมวยไทย หลังป่วยปอดติดเชื้อเรื้อรังมากว่า 4 ปี". *ผู้จัดการออนไลน์*. 2016-09-19. คลังข้อมูลเก่าเก็บจากแหล่งเดิมเมื่อ 2016-09-20. สืบค้นเมื่อ 2016-09-19.